Tranzitarea frontierei cu Ungaria a fost reluată în condiţii normale, după ce sistemul informatic al maghiarilor a fost reparat, în urma defecţiunii apărute miercuri dimineaţă, care i-a blocat la graniţă pe cetăţenii altor state decât cele ale Uniunii Europene.
Purtătorul de cuvânt al Poliţiei de Frontieră Arad, Andrei Dincă, a declarat, pentru AGERPRES, că sistemul informatic al autorităţilor de frontieră maghiare a redevenit funcţional şi că defecţiunea a durat aproximativ două ore.
Conform sursei citate, doar la Nădlac I se mai înregistrează coloană de maşini şi timp de aşteptare de aproximativ 40 de minute, în timp ce la restul punctelor de trecere din judeţ sunt timpi normali de aşteptare, de până la 20 de minute, atât la intrarea cât şi la ieşirea din România.
Coloane de maşini se formaseră, miercuri dimineaţă, înainte de principalele puncte de trecere a frontierei cu Ungaria din judeţul Arad, după ce sistemul informatic al autorităţilor maghiare s-a defectat. Cetăţenii statelor Uniunii Europene au fost lăsaţi să treacă graniţa, însă cei din state terţe au fost puşi să aştepte până la remedierea problemelor de către partea maghiară.
Defecţiunea a afectat atât traficul uşor şi turistic, cât şi traficul de mărfuri, pe ambele sensuri de circulaţie.